Lučenský stolný tenista sa presadil na medzinárodných turnajoch v drese slovenskej reprezentácie.V Bratislave obsadil v dvojhre tretie miesto a na medailové pozície sa prebojoval aj vo Svetovom pohári.
LUČENEC. Ingemar Péter sa zúčastnil v závere roka na dvoch reprezentačných podujatiach v stolnom tenise. Hráč STK Lučenec-Kalinovo štartoval na Svetovom pohári v Iráne a na Dunajskom pohári. Talentovaný stolný tenista reprezentuje Slovensko v kategórii kadetov.
Druhé a tretie miesto v Iráne
Turnaj Svetového pohára sa v uskutočnil v Qazvine (7.-10. decembra), v Iráne obsadila slovenská reprezentácia v súťaži tímov druhé miesto.
"Mali sme ambície vyhrať, čo sa nám však nepodarilo. Vo finále sme podľahli Iránu," vyslovil sa Ingemar Péter. Ako dodal, v zostave družstva nastúpil na dva zápasy a obidva vyhral. Na turnaji vo dvojhre sa dostal medzi šestnásť najlepších a úspešne si počínal vo štvorhre, kde sa umiestnil s maďarským spoluhráčom Kovácsom na bronzovej priečke.
"Nepoznal som doteraz tohto hráča. Reprezentační tréneri sa dohodli na tom, že štvorhru budem hrať práve s Kovácsom. Čakali sme, že sa medzi štyri najlepšie páry dostaneme," povedal trinásťročný Péter, ktorý sa tešil z tretieho miesta. Pobyt v Iráne si pochvaľoval.
V Bratislave tretie miesto v dvojhre
Dunajský pohár sa uskutočnil v dňoch 29.-30. novembra v Bratislave. V súťaži družstiev hral Ingemar Péter v drese "A" tímu Slovenska. V slovenskej metropole sa predstavili štyri celky. Ďalej to bola reprezentácia Rakúska, Maďarska a béčko Slovenska.
"Našim cieľom bolo turnaj vyhrať. Napokon sme obsadili druhé miesto, s čím nevládla spokojnosť. Mal som v súťaži družstiev bilanciu tri víťazstvá a dve prehry," povedal Péter.
Na turnaji jednotlivcov obsadil v základnej skupine v dvojhre druhé miesto a postúpil do ďalších bojov. V semifinále však podľahol maďarskému hráčovi Szudimu 1:3. V dueli o tretie miesto si Péter poradil s reprezentačným kolegom Vlačuškom 3:2.
"Maďarský hráč bol v zápase so mnou lepší. Stal sa víťazom dvojhry, keďže vyhral aj vo finále. Mohol som skončiť aj lepšie ako na treťom mieste, ale s týmto umiestnením som spokojný," podotkol nádejný hráč z Novohradu.